Къанокъуэ Арсен щIыналъэхэм я унафэщI нэхъ лъэщхэм ящыщу къалъытэ
Япэхэми хуэдэу, Къанокъуэ Арсен УФ-м и щIыналъэхэм я унафэщI нэхъ лъэщхэм ящыщу иджыри зэрыщытым щыхьэт тохъуэ УФ-м и субъектхэм я унафэщIхэм мэлыжьыхь мазэм я рейтингым теухуауэ «Независимая газета» газетым къытридза бжыгъэхэр. Абы япэ ита мазэми экспертхэм къыхагъэщауэ щытащ Къэбэрдей-Балъкъэр Республикэм и Iэтащхьэр нэхъ зэфIэкIышхуэ зиIэхэм зэрыхабжэр.
Рейтингыр зэхалъхьэ Урысейм и губернаторхэм я зэфIэкIым теухуауэ экспертхэм зэрахэупщIыхьам кърикIуэхэм тету. Мэлыжьыхь мазэм рейтингыр убзыхуным хэтащ политологыу, политтехнологыу, медиаэксперту, журналисту 10. Абыхэм ящыщт Жарихин Владимир (СНГ-м хэт къэралхэмкIэ институт), Иванов Виталий (политикэмрэ къэрал правэмкIэ институт), Коваленкэ Артем («Эксперт-Урал» журнал), Калачев Константин (политикэ эксперт гуп), Колеров Модест (УФ-м япэ класс зиIэ и действительнэ къэрал чэнджэщэгъу), Львов Степан (ВЦИОМ), Михеев Сергей (Урысейм политикэ IуэхухэмкIэ и центр), Орлов Дмитрий (политикэ, экономикэ коммуникацэхэмкIэ агентствэ), Туровский Ростислав (щIыналъэ хъыбарыщIэхэмкIэ агент- ствэ), Хомяков Валерий (лъэпкъ стратегиемкIэ совет).
КъБР-м и Iэтащхьэмрэ Правительствэмрэ я пресс-IуэхущIапIэ.
